Die groot blaf van die klein hondjie | George Herald
Die groot blaf van die klein hondjie
Ek lees 'n ruk gelede 'n plasing op Facebook, wat deesdae mos die platform is vir elke man en sy hond se persoonlike kwessies. In die plasing kla 'n persoon dat die eiers wat hy met sy ontbyt by 'n restaurant gekry het, hard was en nie sag soos wat hy gevra het nie.
Dan was die kelnerin ook nog so moedswillig om vir hom warm in plaas van koue melk saam met sy koffie te bring. Hierdie ervaring, sê hy, het hom laat besluit om nooit weer enige van die dosyne kettingrestaurante in die land te ondersteun nie.
Daar is seker niks verkeerd met 'n opinie nie, maar wat my opgeval het, was dat dit klink asof die man vir jare by die restaurant geëet het en heel gelukkig was. Wat my van sulke plasings pla is dat die stem van die persoon wat kla duidelik gehoor word, maar intussen is daar duisende mense wat heel tevrede is met die diens en die kos, maar elkeen gaan mos nou nie elke dag op Facebook skryf as hulle tevrede is nie. En, hier in ons dorp en waarskynlik op ander dorpe, gaan dit ook so op verskillende vlakke.
Die stemme van die wat kla is baie duideliker as die wat tevrede en gelukkig is. Ons in die media, is seker ook skuldig hieraan. Ons berig byvoorbeeld oor 'n botsing by 'n gevaarlike kruising, maar noem nie dat daar by dieselfde kruising honderde karre in vier weke verby is sonder 'n voorval nie. Dit is seker maar die aard van die mens om te kla en om oor iets soos swak dienslewering aan 'n gemeenskap, te kla is nodig.
Gevaartekens flikker egter vir my wanneer mense "namens die gemeenskap" kla en optree, maar hulle kan nie presies sê hoeveel mense of presies watter deel van die gemeenskap verteenwoordig word nie. As iemand byvoorbeeld 'n meningspeiling op Facebook plaas en volgens die peiling aankondig dat 90% van mense wat aan die peiling deelgeneem het, ten gunste is- of gekant is teen 'n saak, klink dit dalk na 'n goeie aanduiding. Maar, as mens besef dat minder as 15 mense uit 'n gemeenskap van duisende, aan die peiling deelgeneem het lyk die prentjie heeltemal anders.
ir my is dit belangrik dat enige organisasie op papier kan wys presies hoeveel mense hulle verteenwoordig. Dit beteken dat mense aktief by 'n organisasie moet aansluit en hulle name op 'n lys laat aanbring wat bevestig dat hulle deel is van die organisasie. As dit nie gebeur nie kan enige Janrap en sy maat met groot geraas aankondig dat hy die breër gemeenskap verteenwoordig en dan is dit nie noodwendig so nie.
Posted on: 15:27 Thu, 02 August 2018